ไฟแนนซ์ทูเดย์
การพบปะกันระหว่างบอร์ดแบงก์ชาติ ที่มี ดร.โกร่ง “วีรพงษ์ รามางกูร” เป็นประธาน กับบอร์ดคณะกรรมการนโยบายการเงิน (กนง.)
21 ส.ค. 2555

การพบปะกันระหว่างบอร์ดแบงก์ชาติ ที่มี ดร.โกร่ง “วีรพงษ์ รามางกูร” เป็นประธาน กับบอร์ดคณะกรรมการนโยบายการเงิน (กนง.) 
เมื่อวันศุกร์สุดสัปดาห์ที่ผ่านมา กร่อยไปสนิทใจ เมื่อ ดร.ประสาร ไตรรัตน์วรกุล ผู้ว่าการแบงก์ชาติ บอกว่า ไอเอ็มเอฟส่งหนังสือมาถึง ยืนยันว่านโยบายอินเฟรชัน ทาร์เก็ตติง ที่แบงก์ชาติใช้อยู่นั้น เหมาะสมกับสภาพเศรษฐกิจไทยแล้ว 




...ช.ชดา ว่า เรื่องของเรื่อง สิ่งที่ประธานแบงก์ชาติพยายามส่งสัญญาณก็คือ อยากให้ กนง.ลดดอกเบี้ยลงหน่อยเท่านั้นเอง ไม่ได้มีเจตนาจะพูดให้กระทบกระเทือนใคร แม้กระทั่งตัวเอง แต่คาดว่าช่วงนี้อาจารย์โกร่งคงงดออกงานสักพัก 
...ที่วังบางขุนพรหม ลือกันให้แซดว่า ท่านประธานแบงก์ชาติมักจะเชิญที่ปรึกษาของประธาน คือ เสรี จินตนเสรี อดีตกรรมการผู้จัดการตลาดหลักทรัพย์ฯ เข้าร่วมประชุมบอร์ดแบงก์ชาติด้วย เรื่องนี้ถูกวิพากษ์วิจารณ์หนัก 
ช.ชดา ว่า ในฐานะที่ปรึกษาก็น่าจะเข้าร่วมประชุมได้ แต่การประชุมบอร์ดแบงก์ชาติ หากมีการหารือพิจารณาตัวเลขเศรษฐกิจ หรือเรื่องลับที่ไม่ควรจะแพร่งพรายออกมา การมีบุคคลอื่นนั่งอยู่ในที่ประชุมก็ต้องดูว่าเหมาะสมหรือไม่
...จู่ๆ ก็งานเข้าอีกรอบ สำหรับเสี่ยช้อย วิโรจน์ นวลแข อดีตกรรมการผู้จัดการ ธนาคารกรุงไทย เจอเล่นงานคดีปล่อยกู้ให้กับกลุ่มกฤษฎามหานครแล้ว ล่าสุดนี่เจอสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) เตรียมส่งเรื่องให้คณะกรรมการป้องกันและปราบปรามการทุจริตแห่งชาติ (ป.ป.ช.) จัดการกรณี เจ้าหน้าที่ธนาคารของรัฐปล่อยสินเชื่อวงเงิน 7,500 ล้านบาท ให้แก่เอกชนที่มีการใช้ตั๋วสัญญาปลอมในการสั่งซื้อข้าวจากสวิตเซอร์แลนด์มาค้ำประกัน 
แม้ ป.ป.ท.จะไม่บอกชื่อแบงก์ แต่ใครๆ ก็รู้ว่าเรื่องนี้เป็นคดีของบริษัท สยามเพรซิเดนท์ ที่ทำผลงานชิ้นโบแดง จนทำให้ธนาคารเจ้าหนี้ร่วม 10 แห่ง ปวดตับต้องตั้งสำรองหนี้ร่วมๆ หมื่นล้านบาท จนต้องฟ้องล้มละลายบริษัทเพรซิเดนท์ และตอนนี้คดีก็อยู่ในศาลล้มละลาย ป.ป.ช. สงสัยว่าปล่อยกู้หละหลวมหรือไม่ ทำไมไม่มีการตรวจสอบแอลซีและใบอินวอยซ์ว่า เป็นของจริงหรือไม่ ก่อนอนุมัติสินเชื่อ เรื่องนี้คงเป็นคดีเร็วๆ นี้ ต้องติดตามต่อไปว่าใครจะโดนกล่าวหาบ้าง